b"\n_START_ARTICLE_\nPiny\xc3\xb3 (bot\xc3\xa0nica)\n_START_PARAGRAPH_\nEl piny\xc3\xb3 \xc3\xa9s el fruit comestible del pi.\n_START_SECTION_\nPinyol i piny\xc3\xb3\n_START_PARAGRAPH_\nEl pinyol \xc3\xa9s la llavor del pi i es troba dintre de les pinyes. T\xc3\xa9 forma el\xc2\xb7lipsoidal i clofolla molt dura. El piny\xc3\xb3 es troba dintre del pinyol i \xc3\xa9s tou i de color blanquin\xc3\xb3s.\n_START_SECTION_\nVarietats\n_START_PARAGRAPH_\nHi ha al voltant de vint esp\xc3\xa8cies de pins que produeixen pinyons prou grans perqu\xc3\xa8 la seva recol\xc2\xb7lecci\xc3\xb3 sigui productiva. Altres esp\xc3\xa8cies tamb\xc3\xa9 s\xc3\xb3n comestibles per\xc3\xb2 llurs pinyons s\xc3\xb3n massa petits perqu\xc3\xa8 tinguin valor comercial.\n_START_SECTION_\nNutrici\xc3\xb3\n_START_PARAGRAPH_\nPer cada 100 grams de pinyons el contingut en prote\xc3\xafnes \xc3\xa9s d'aproximadament 31 grams. A m\xc3\xa9s s\xc3\xb3n una font de fibra aliment\xc3\xa0ria.\n_START_SECTION_\nGastronomia\n_START_PARAGRAPH_\nEls pinyons m\xc3\xa9s valorats des del punt de vista gastron\xc3\xb2mic als Pa\xc3\xafsos Catalans s\xc3\xb3n els del pi pinyoner, que s\xc3\xb3n m\xc3\xa9s rodons que els altres. Aquest pi \xc3\xa9s present a gran part dels Pa\xc3\xafsos Catalans per\xc3\xb2 \xc3\xa9s al Principat on m\xc3\xa9s pinyons s'obtenen per comercialitzar._NEWLINE_Els pinyons s'utilitzen tant per a l'elaboraci\xc3\xb3 de plats salats, molt sovint acompanyats de panses, com per als dol\xc3\xa7os. De vegades s\xc3\xb3n simplement un element enriquidor o decoratiu per\xc3\xb2 d'altres acaparen el protagonisme del plat. S'usen sovint a les picades. S\xc3\xb3n t\xc3\xadpics, amb panses, a plats com el bacall\xc3\xa0 amb panses i pinyons o els espinacs amb panses i pinyons, canelons, coques salades i panades, per exemple. _NEWLINE_D'entre els dol\xc3\xa7os destaquen els panellets de pinyons tradicionals, i tamb\xc3\xa9 es fan servir a les coques, pastissos i postres de m\xc3\xbasic, entre molts altres. _NEWLINE_Especialment en els \xc3\xa0pats de Nadal, els pinyons es fan servir com a ingredient a les barreges per farcir aus, com el gall dindi o els capons."